Honderde haweloos gelaat ná Kya Sands-brand | Maroela Media
Honderde haweloos gelaat ná Kya Sands-brand
Honderde mense is haweloos gelaat nadat 'n verwoestende brand Woensdag in die Msawawa informele nedersetting in Kya Sands in Johannesburg ontstaan het.
Volgens die Johannesburgse nooddienste is minstens 200 plakkershutte verwoes. Nana Radebe, die woordvoerder, het Donderdag gesê dit is nog nie duidelik wat die brand veroorsaak het nie.
"Inwoners het gesê hulle het net skielik gesien een van die hutte brand, maar daar was niemand binne nie. Die oorsaak van die brand is nie bekend nie en dit word tans ondersoek." Sy het gesê tydelike verblyf is gereël vir die gesinne wat hierdeur geraak is.
Intussen het die humanitêre organisasie, Gift of the Givers, Woensdag die nedersetting besoek om die hawelose families te help. Die organisasie het komberse, nuwe klere, bababenodigdhede, gebottelde water, eetgerei en sanitêre produkte uitgedeel.